## SELGITUS

## 1.ÕIGUSLIK TAUST

Koostöö keskse hankimise raames põhineb riigihangete seaduse (RHS) sätetel, mis lubavad kohalikel omavalitsustel kasutada keskse hankimise mehhanismi:
- § 5 lg 2 p 2: Hankija võib kasutada kolmandat isikut hankemenetluse läbiviimiseks.
- § 42 lg 7: RHS § 5 lõike 2 punktis 2 nimetatud hankija (kohalik omavalitsus) volitusel võib tema eest riigihanke korraldada kohaliku omavalitsuse korralduse seaduse § 62 lõike 1 punktis 3 sätestatud koostöövormis asutus (õigus moodustada liite ja ühendusi) **või muu keskse hankijana tegutsev ühing**.
- volitused kohalike omavalitsuste riigihangete korraldamiseks vajaliku keskse hankija määramiseks on ELVL volikogul.

## 2.MIKS ELVL

Eesti Linnade ja Valdade Liidu määramine keskseks hankijaks on mõistlik, sest:
- ELVL esindab kogu omavalitsussektorit ja omab liikmete usaldust.
- On kaupade ja teenuste turu vaates organisatsiooniliselt sõltumatu.
- Võimaldab hõlmata erineva suurusega omavalitsusi.
- Omab kommunikatsioonivõimekust ja vajalikku turunduspotentsiaali.
- 2022-2025 tegevussuundades on seatud liikmete üleriigilise ühistegevuse arendamine (mille üheks osaks saaks olla ühishangete ja ühiste ostude koordineerimine ja toetamine).

## 3. RIIGIHANGETE KESKUS KOMPETENTSIKESKUSENA

RHK on 2008. aastal omavalitsuste endi poolt asutatud MTÜ, millel on pikaajaline ja laialdane kogemus hangete läbiviimisel:
- Toimib oskusteabekeskusena.
- Konsolideerib hankeid eri kauba- ja teenusgruppides.
- Omab kompetentset hankespetsialistide meeskonda.
- Pakub koolitus- ja nõustamisteenuseid.
- On praktikas korraldanud edukalt KOV suunatud ühishankeid

**2024-2025 aastatel on kokku RHK ühishangetes osalenud 48 erinevat omavalitsust koos oma allasutustega**

Hiiumaa VV, Kihnu VV, Kohila VV, Lääne-Harju VV, Paide LV, Peipsiääre VV, Põhja-Pärnumaa VV, Põlva VV, Rapla VV, Saku VV, Setomaa VV, Viljandi VV, Võru VV, Anija VV, Haljala VV, Harku VV, Jõelähtme VV, Jõgeva VV, Jõhvi VV, Järva VV, Kadrina VV, Kanepi VV, Kehtna VV,, Kiili VV, Kose VV, Kuusalu VV, Loksa LV, Luunja VV, Lääneranna VV, Muhu VV, Mulgi VV, Narva LK, Nõo VV, Põhja-Sakala VV, Põltsamaa VV, Pärnu VV, Raasiku VV, Rae VV, Rakvere VV, Rõuge VV, Räpina VV, Tartu VV, Toila VV, Türi VV, Viimsi VV, Väike-Maarja VV, Häädemeeste VV, , Saarde VV, Pärnumaa OVL.

## 4. KOOSTÖÖLEPINGU LÜHIÜLEVAADE

ELVL ja RHK sõlmisid koostöölepingu eesmärgiga tõhustada kohalike omavalitsuste riigihangete korraldamist keskse hankimise kaudu. Leping loob aluse senisest professionaalsemale ja kulutõhusamale hangete läbiviimisele, eesmärgiga:

- ELVL-ile keskse hankija staatuse kehtestamine ja rakendamine kohalike omavalitsuste huvides.
- Konsolideeritud hangete korraldamine standardiseeritud kauba- ja teenusegruppides.
- Omavalitsuste hanketegevuse kvaliteedi, läbipaistvuse ja õiguspärasuse parandamine.
- Hangete planeerimise ja läbiviimise professionaalne koordineerimine

- Kulud kantakse ühishangetes osalevate omavalitsuste poolt reeglina ühekordsete lepingutasude kaudu.

- RHK kohustused: hangete strateegiline juhtimine, spetsialistide kaasamine, hankeplaanide koostamine, koolitused ja nõustamine.
- ELVL kohustused: kommunikatsioon ning turundusabi, ELVL liikmete teavitamine ning vajaduste kaardistamine.

## 5. KESKSE HANKIMISE EELISED JA KITSASKOHAD

Eelised:
- Suurem ostumaht = madalam ühikuhind
- Spetsialistide osalemine = kvaliteetsemad hanketingimused
- Väiksem halduskoormus ja ajakulu
- Võrdne kohtlemine ja läbipaistvus
- Võimalus liituda valmis raamlepingutega

Kitsaskohad:
- Kohalike eripärade arvestamine võib olla piiratud, kuid võimalik maandada piirkondlike erisuste kasutamisega eri piirkondade vajaduste rahuldamiseks (osadeks jagamine ühe hankemenetluse raames piirkondade, või mahtude kaudu säilitades mahuefekti eelised)
- Võimalik sõltuvus keskse hankija võimekusest ja ajakavast
- Vajadus pidevaks koordineerimiseks

## 6. ETTEPANEK

ELVL määramine keskseks hankijaks koos RHK professionaalse toetusega loob tugeva mehhanismi riigihangete professionaalseks, läbipaistvaks ja tõhusaks korraldamiseks.

Soovitused:
- Kommunikeerida RHS-ist ja ELVL arengukavast tulenevad võimalused omavalitsustele
- Käivitada ühishangete pilootprojektid
- Määratleda selgelt ELVL ja RHK rollid ja vastutused
- Luua juhised ja tööriistad omavalitsuste liitumiseks ühishangetega.

**7. RAHANDUSMINISTEERIUMI VASTUS**

**From:** Riigihanked <riigihanked@fin.ee>
**Sent:** Tuesday, September 2, 2025 10:14 AM
**To:** Eesti Linnade ja Valdade Liit <info@elvl.ee>
**Cc:** Toomas Johanson <Toomas.Johanson@elvl.ee>; Veikko Luhalaid <Veikko.Luhalaid@elvl.ee>
**Subject:** Re: [Päring#2025081310000021] [riigihanked] ELVL \_ kesksete riigihangete läbiviimisest

Teie 13.08.2025
Meie 02.09.2025

Lp Veikko Luhalaid

Täname Teid pöördumise eest. Eesti Linnade ja Valdade Liit (ELVL) soovib hakata läbi viima keskseid riigihankeid ning sellega seoses soovite teada kuidas keskne hankija tuleks luua.

1. Keskse hankija isik

Riigihangete seaduse (RHS) § 42 lõige 7 annab kohaliku omavalitsuse üksustele ja nende asutustele õiguse volitada teist isikut enda eest riigihankeid korraldama. Selleks teiseks isikuks, ehk keskseks hankijaks, võib olla kas kohaliku omavalitsuse korralduse seaduse (KOKS) § 62 lõike 1 punkti 3 alusel moodustatud liit või muu ühendus, või ka mõni muu keskse hankijana tegutsev ühing.

Kuna ELVL on KOKS § 62 lõike 1 punkti 3 alusel moodustatud omavalitsusliit, siis vastab ta RHS § 42 lõikes 7 sätestatud keskse hankija nõuetele.

2. Volitus keskse hankijana tegutsemiseks

Teine tingimus keskse hankijana tegutsemiseks on kohalike omavalitsuse üksustelt vastava volituse saamine. Tsiviilseadustiku üldosa seaduse § 118 lõike 1 kohaselt antakse volitus tahteavalduse tegemisega esindajale. Järelikult peab iga kohaliku omavalitsuse üksus ja asutus, kes soovib kasutada ELVL kui keskse hankija teenuseid, andma ühingule volituse ning keskse hankijana tegutsemiseks kõigi liikmete nimel ei piisa poolthäälteenamusega vastu võetud üldkoosoleku otsusest. Kõnealuses volituses tuleks määratleda, millises ulatuses riigihangete korraldamise ülesanne ELVL-ile üle antakse (nt kõik IT-hanked, teatud eeldatavat maksumust ületavad hanked vmt).

Lisaks formaalsele volitusele on otstarbekas sõlmida ELVL-i ja iga konkreetse omavalitsuse vahel ka täpsem kokkulepe (RHS § 42 lg 8), mis reguleerib praktilisi küsimusi, näiteks esindamine vaidlustusmenetluses, keskse hankimisega seotud kulude jaotus või tasu jmt.

3. Isikute kaasamine, kes ei ole RHS § 5 lõike 2 punktis 2 nimetatud hankijad
Teie küsimus puudutab isikuid (nt sihtasutused, mittetulundusühingud, äriühingud), kes on küll seotud kohalike omavalitsustega, kuid ei vasta täpselt § 5 lõike 2 punkti 2 definitsioonile.

Juhul, kui need isikud on siiski hankijad RHS-i tähenduses, saavad nad samuti liituda ELVL-i korraldatava keskse riigihankega RHS § 42 lõike 8 alusel, sõlmides selleks vastava kokkuleppe. Kuigi § 42 lõige 7 piiritleb osalejad § 5 lõike 2 punktis 2 nimetatud hankijatega, on § 42 lõige 8 üldkohaldatav ja võimaldab igal hankijal keskse hankija teenuseid kasutada.

Kokkuvõttes on ELVL-il olemas kõik õiguslikud eeldused, et tegutseda oma liikmete ning teiste huvitatud hankijate jaoks keskse hankijana. Oluline on vormistada hankijate poolt antavad volitused.

Vastus on antud Teie päringus märgitust lähtudes.

Lugupidamisega

**Madina Talu**
Riigi osaluspoliitika ja riigihangete osakond
Rahandusministeerium
tel 5885 1418
madina.talu@fin.ee
<https://www.fin.ee> | Suur-Ameerika 1, 10122 Tallinn
[twitter.com/rahandus](http://twitter.com/rahandus) | [blogi.fin.ee](http://blogi.fin.ee/)